**Informatīvais ziņojums**

**“Par pašvaldību aizņēmumiem Eiropas Savienības līdzfinansētajiem izglītības iestāžu investīciju projektiem un ārkārtas situācijas izglītības iestādes investīciju projektam”**

Eiropas Savienības un citas ārvalstu finanšu palīdzības līdzfinansēto projektu aizņēmumi (turpmāk – ES projekti ) attiecināmo izmaksu apjomā ir noteikti kā prioritāte likuma “Par valsts budžetu 2019.gadam” 15.panta sestajā daļā, Ministru kabineta un Latvijas Pašvaldību savienības domstarpību un vienošanās protokolā par 2019.gada budžetu un Ministru kabineta 2019.gada 11.jūnija sēdes protokollēmumā Nr.28 34.§ “Informatīvais ziņojums “Par 2019.gada kopējo pašvaldību aizņēmumu limitu un pašvaldību aizņēmumu pieprasījumiem”” (turpmāk - MK sēdes protokollēmums).

Informāciju par 2019.gada kopējo pašvaldību aizņēmumu limitu un pašvaldību aizņēmuma pieprasījumu apjomiem Finanšu ministrija sniedza informatīvajā ziņojumā “Par 2019.gada kopējo pašvaldību aizņēmumu limitu un pašvaldību aizņēmumu pieprasījumiem”, kas tika izskatīts un atbalstīts ar MK sēdes protokollēmumu. Finanšu ministrija ir izpildījusi MK sēdes protokollēmuma noteikto uzdevumu par aizņēmumiem 2018.gadā uzsākto valsts budžeta līdzfinansēto projektu pabeigšanai.

Izvērtējot pašvaldību iesniegtos aizņēmuma pieprasījumus, secināms, ka tie ir iesniegti dažādiem ES projektiem, tajā skaitā arī Eiropas Savienības līdzfinansētajiem izglītības iestāžu investīciju projektiem (turpmāk – ES izglītības iestāžu investīciju projekti), kas ir uzsākti, lai skolēniem nodrošinātu mācību procesu, atsevišķo gadījumos jau 2019.gada septembrī.

Informācija par pašvaldību iesniegto ES projektu aizņēmumu[[1]](#footnote-1) pieprasījumu, kam nav saņemti aizņēmumi, kopējo apmēru ietverta zemāk minētajā tabulā:

**Pašvaldību aizņēmumu pieprasījumi ES projektiem uz 2019.gada 26.jūniju,**

***milj. EUR***

|  |  |  |  |
| --- | --- | --- | --- |
| **Mērķis** | **Kopā** | **2019** | **2020** |
| ES izglītības iestāžu investīciju projekti[[2]](#footnote-2) | **31,5** | 17,7 | 13,8 |
| Pārējie ES projekti  | **43,9** | 28,2 | 15,7 |
| **Kopā:**  | **75,4** | **45,9** | **29,5** |

No pašvaldību iesniegtajiem aizņēmuma pieprasījumiem uz 2019.gada 26.jūniju ir apkopota informācija par nepieciešamajiem 2019.gada un vidējā termiņa ES izglītības iestāžu investīciju projektu aizņēmumiem, par kuriem ir noslēgta vienošanās ar Centrālo finanšu un līgumu aģentūru par ES projekta īstenošanu un kuri tiek īstenoti Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmas "Izaugsme un nodarbinātība" 8.1.2.specifiskā atbalsta mērķa "Uzlabot vispārējās izglītības iestāžu mācību vidi" un 4.2.2.specifiskā atbalsta mērķa "Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" ietvaros.

Minētajiem projektiem kopējais nepieciešamais aizņēmuma apmērs, kas nepārsniedz attiecināmo izmaksu apjomu, ir 31,5 milj. EUR, tajā skaitā 2019.gadā 17,7 milj. EUR, 2020.gadā 13,8 milj. EUR. Informācija par katra šī projekta maksimāli pieļaujamo aizņēmuma apmēru ir ietverta informatīvā ziņojuma pielikumā. Aizņēmumu pieteikumu izvērtēšanas procesā, ievērojot normatīvajos aktos noteiktos pašvaldību aizņemšanās nosacījumus un kārtību, aizņēmumu apmērs var tikt samazināts, kā arī precizēts tā izņemšanas sadalījums vidējā termiņā atbilstoši projektu plānotajiem izpildes grafikiem.

Lai Alojas skolas skolēni jau 2019.gada 1.septembrī varētu atsākt mācības tām paredzētajās telpās, kā arī pedagogiem tiktu nodrošināta sakārtota darba vide, ir nepieciešams prioritāri atbalstīt aizņēmumu 1,3 milj. EUR apmērā projekta “Alojas Ausekļa vidusskolas Lielās skolas ēkas pārbūve” īstenošanai.

Ņemot vērā Alojas novada domes 2019.gada 21.maija lēmumu Nr. 174 “Par Alojas Ausekļa vidusskolas attīstību nākotnē” par projekta ilgtspēju ir sniegts Vides aizsardzības un reģionālas attīstības ministrijas un Izglītības un zinātnes ministrijas pozitīvs atzinums par skolas nepieciešamību izglītības pakalpojuma nodrošināšanai un ieguldījumu ilgtspēju izglītības funkciju nodrošināšanā.

Šobrīd ir indikācijas par iespējamām nelikumībām Alojas novada domes priekšsēdētaja rīcībā, līdz ar to Vides aizsardzības un reģionālas attīstības ministrija, Izglītības un zinātnes ministrija, Finanšu ministrija un Valsts kontrole atbilstoši kompetencei veiks Alojas novada pašvaldības pastiprinātu uzraudzību.

Iespējamais resurss augstāk minēto aizņēmumu operatīvākai nodrošināšanai ir aizņēmumu limita pārdale valsts budžeta aizdevumu kopējā palielinājuma ietvaros. Finanšu ministrija regulāri seko valsts budžeta aizdevumu izpildei un meklēs risinājumu aizņēmuma limita pārdalei, analizējot iespējas pārdalīt resursus no pārējiem valsts budžeta aizņēmējiem - valsts un pašvaldību kapitālsabiedrībām, citām atvasinātām publiskām personām (augstskolas, ostas), lai operatīvi nodrošinātu aizņēmumus ES izglītības iestāžu investīciju projektu īstenošanai, kas uzskatāmi par nozīmīgas prioritātes projektiem un izglītības iestādes investīciju projekta “Alojas Ausekļa vidusskolas Lielās skolas ēkas pārbūve” ārkārtas situācijas sakārtošanai un skolas funkcionalitātes nodrošināšanai 2019.gadā.

Pārējie pašvaldību aizņēmuma pieprasījumi ES projektiem tiek izskatīti vispārējā kārtībā ienākošā secībā atbilstoši papildus aizņēmuma limitam - pašvaldību aizņēmuma pirmstermiņa atmaksām, kas katru mēnesi tiek precizētas.

Šobrīd Valsts kase, sadarbojoties ar Centrālo finanšu un līgumu aģentūru un atbildīgajām nozares ministrijām, intensīvi strādā un veic pastiprinātu pārbaudi pašvaldību pirmstermiņa aizņēmumu atmaksām pēc Eiropas Savienības finansējuma saņemšanas, lai nodrošinātu pašvaldībām iespēju izsniegt jaunus aizņēmumus pārējo ES projektu īstenošanai, nepārsniedzot attiecināmo izmaksu apjomu.

Vienlaikus Finanšu ministrija meklē fiskāli atbildīgu risinājumu kā operatīvi nodrošināt aizņēmumus pašvaldībām arī citiem nozīmīgas prioritātes ES projektiem, ievērojot normatīvajos aktos noteiktos pašvaldību aizņemšanās nosacījumus un kārtību.

Ievērojot normatīvajos aktos noteiktos pašvaldību aizņemšanās nosacījumus un kārtību, no 2019.gada aizņēmuma limita pārdales valsts budžeta aizdevumu kopējā palielinājuma ietvaros atbilstoši likuma “Par valsts budžetu 2019.gadam” 15.panta sestajā daļā noteiktajiem nosacījumiem, tiek izsniegti aizņēmumi:

* ES izglītības iestāžu investīciju projektiem, kas tiek īstenoti Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmas “Izaugsme un nodarbinātība" 8.1.2.specifiskā atbalsta mērķa “Uzlabot vispārējās izglītības iestāžu mācību vidi" un 4.2.2.specifiskā atbalsta mērķa “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" ietvaros ar aizņēmuma apmēru, kas nepārsniedz projekta  attiecināmo izmaksu kopsummu, atbilstoši informatīvā ziņojuma pielikumam.
* izglītības iestādes investīciju projekta “Alojas Ausekļa vidusskolas Lielās skolas ēkas pārbūve” ārkārtas situācijas sakārtošanai un skolas funkcionalitātes nodrošināšanai 2019.gadā atbilstoši informatīvā ziņojuma pielikumam, ja Alojas novada dome nodrošinās skolas atbilstību normatīvajos aktos noteiktajiem kritērijiem par vidusskolu vai arī reorganizēs to par pamatskolu.

Finanšu ministrs J.Reirs

Tisenkopfa 67095467

baiba.tisenkopfa@fm.gov.lv

1. *aizņēmuma apmērs, kas nepārsniedz projekta  attiecināmo izmaksu kopsummu.* [↑](#footnote-ref-1)
2. *ES izglītības iestāžu investīciju projekti, kas tiek īstenoti Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmas "Izaugsme un nodarbinātība" 8.1.2.specifiskā atbalsta mērķa “Uzlabot vispārējās izglītības iestāžu mācību vidi” un 4.2.2.specifiskā atbalsta mērķa “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" ietvaros.*  [↑](#footnote-ref-2)